
ОПШТИНА ТЕСЛИЋ
НАЧЕЛНИК ОПШТИНЕ

	Карађорђева бр. 18 Теслић   Тел.: +387(0)53/411-500  факс: 053/411-541  www.opstinateslic.com


РЕПУБЛИКА СРПСКА
Број: 02-67-48/21
Датум: 25. новембар 2021. године

На основу члана 85. став 1. Статута општине Теслић („Службени гласник општине Теслић“, број 4/17), тачке VII Одлуке о стипендирању ученика и студената („Службени гласник општине Теслић“, број 09/17) и Програма стипендирања за календарску 2022. годину, број: 02-020-14/21 од 23. новембра 2021. године, Начелник општине Теслић   р а с п и с у ј е

Ј А В Н И   К О Н К У Р С
за додјелу студентских и ђачких стипендија у 2022. години


I ПРЕДМЕТ КОНКУРСА

Расписује се јавни конкурс за додјелу стипендија у академској/школској 2021/22. години сљедећим категоријама студената и ученика:

1. Студенти дефицитарних занимања .................................... 18 стипендија како слиједи:

· Машинство (смјер индустријско инжењерство и производни смјер) - 3 стипендије,
· Електротехника (смјер аутоматика и рачунарство и смјер информатика) - 3 стипендије,
· Технологија (текстилни и кожарски смјер) - 4 стипендије,
· Медицина (општи смјер) - 2 стипендије,
· Математика и информатика (наставни смјер) - 2 стипендије,
· Физика (наставни смјер) - 2 стипендије,
· Музичка култура (наставни смјер) - 2 стипендије.

2. Студенти из реда породица погинулих и несталих бораца Војске Републике Српске и ратних војних инвалида од I до IV категорије инвалидности, те студенти без обоје родитеља .......................................................................................................... 10 стипендија,

3. Студенти прве године студија који су све разреде средње школе завршили просјечном оцјеном 5,00 .............................................................................................. 10 стипендија,

4. Остали студенти прве године студија ............................................................ 35 стипендија,

5. Студенти друге и виших година студија .................................................... 183 стипендије,

6. Ученици првог разреда средње школе који су у школској 2020/21. години завршили основну школу као добитници дипломе „Вук Караџић“..... 18 стипендија,

7. Ученици другог и виших разреда средње школе који су све претходне разреде, укључујући и основну школу, завршили просјечном оцјеном 5,00 ..... 30 стипендија.


II ПРАВО УЧЕШЋА НА КОНКУРСУ

	Право учешћа на конкурсу имају редовни студенти основних академских студија и ученици средњих школа који испуњавају опште и посебне услове за додјелу стипендије.	
Стипендија се додјељује за једну академску/школску годину. Апсолвенти немају право на додјелу стипендије.


III ОПШТИ УСЛОВИ ЗА ДОДЈЕЛУ СТИПЕНДИЈЕ

ЗА СТУДЕНТЕ:

1. Да су држављани Републике Српске и Босне и Херцеговине и да имају стално пребивалиште на подручју општине Теслић,
2. Да су редовни студенти првог студијског циклуса на високошколским установама у Републици Српској, Босни и Херцеговини или некој другој држави насталој распадом бивше Југославије,
3. Да као студенти првог студијског циклуса нису старији од 25 година,
4. Да су први пут уписали годину студија за коју конкуришу за стипендију,
5. Да нису понављали више од двије године у току студија,
6. Да не примају стипендију из других јавних извора стипендирања.

ЗА УЧЕНИКЕ:

1. Да су држављани Републике Српске и Босне и Херцеговине и да имају стално пребивалиште на подручју општине Теслић уназад најмање годину дана,
2. Да су основну школу завршили као добитници дипломе „Вук Караџић“.


IV ПОСЕБНИ УСЛОВИ ЗА ДОДЈЕЛУ СТИПЕНДИЈЕ

Студенти прве године студија потребно је да су све разреде средње школе завршили одличним успјехом. 
Студенти без обоје родитеља, као и студенти из реда породица погинулих и несталих бораца Војске Републике Српске и ратних војних инвалида од I до IV категорије инвалидности потребно је да свој социјални статус докажу важећом исправом.
Ученици првог разреда средњих школа потребно је да су у школској 2020/21. години завршили основну школу као добитници дипломе „Вук Караџић“,  а након тога редовно наставили школовање.
Ученици другог и виших разреда средњих школа потребно је да су у протеклој школској години завршили разред просјечном оцјеном 5,00 с тим да су и све претходне разреде средње и основне школе завршили истим успјехом.
 

V ПОТРЕБНА ДОКУМЕНТАЦИЈА

Учешће на конкурсу кандидати остварују попуњавањем пријаве на прописаном обрасцу уз коју су дужни приложити сљедеће документе:

ЗА СТУДЕНТЕ:

1. Увјерење о уписаној години студија (сви кандидати);
2. Фотокопију личне карте (сви кандидати);
3. Фотокопију картице текућег рачуна (сви кандидати);
4. Својеручно потписану и овјерену изјаву да кандидат не прима стипендију из других јавних извора финансирања (сви кандидати);
5. Фотокопије свједочанстава или увјерење о свим завршеним разредима средње школе с просјеком оцјена (само студенти прве године студија);
6. Увјерење о положеним испитима са оствареном просјечном оцјеном током студија (само студенти друге и виших година студија);
7. Фотокопију рјешења надлежног органа о статусу члана породице погинулог или несталог борца ВРС или ратног војног инвалида од I до IV категорије (само студенти/дјеца погинулих и несталих бораца и ратних војних инвалида);
8. Фотокопије извода из матичне књиге умрлих за родитеље (само студенти чији обоје родитеља нису живи);
9. Доказ о освојеним наградама и признањима за учешће у научним и пројектним активностима (само студенти који имају таква признања);
10. Фотокопију рјешења надлежног органа о статусу инвалидног или социјално угроженог лица (само студенти којима је утврђен такав статус);
11. Доказ о припадности породици са четворо и више дјеце (само студенти из вишечланих породица);
12. Доказ да у породици кандидата има још редовних студената (само студенти чији родитељи имају још једно или више дјеце на редовним студијама);
13. Увјерење Бироа за запошљавање да су родитељи незапослени (само студенти чији су обоје родитеља незапослени);

ЗА УЧЕНИКЕ:

1. Увјерење о пребивалишту (сви кандидати);
2. Фотокопију дипломе „Вук Караџић“ (сви кандидати);
3. Фотокопију картице текућег рачуна једног од родитеља (сви кандидати);
4. Увјерење о упису у средњу школу (само ученици првог разреда);
5. Увјерење или фотокопије свједочанстава претходно завршених разреда у средњој школи (само ученици другог и виших разреда);


VI ДОСТУПНОСТ ОБРАЗАЦА

Обрасци пријаве на конкурс (Образац бр. 1 и Образац бр. 2) и изјаве да кандидат није корисник стипендије другог даваоца, односно да кандидат не прима стипендију из других јавних извора стипендирања (Образац бр. 3) могу се добити на инфо-пулту Општинске управе Теслић или преузети електронски са званичне Web-странице Општине Теслић (www.opstinateslic.com).


VII КРИТЕРИЈУМИ ЗА ДОДЈЕЛУ СТИПЕНДИЈЕ

Комисија за спровођење конкурсног поступка ће извршити вредновање (бодовање) приложене документације сходно критеријумима дефинисаним тачком XII/2 и XV/2 Одлуке о стипендирању ученика и студената („Службени гласник општине Теслић“, број 09/17), те сачинити прелиминарну ранг-листу кандидата и исту ставити на јавни увид на огласну таблу и званичну Web-страницу Општине Теслић (www.opstinateslic.com), са могућношћу приговора на исту.


VIII ПРИЈАВЉИВАЊЕ НА КОНКУРС

Пријаве за учешће на конкурсу, са пратећим документима, подносе се у шалтер сали Општинске управе Теслић (шалтер за пријем поднесака) или се шаљу поштом у затвореној коверти са назнаком КОМИСИЈИ ЗА СТИПЕНДИЈЕ на адресу: ОПШТИНА ТЕСЛИЋ, КАРАЂОРЂЕВА БР. 18, 74270 ТЕСЛИЋ.

[bookmark: _GoBack]
IX РОК ЗА ПРИЈАВЉИВАЊЕ

Конкурс остаје отворен до 15. децембра 2021. године (датум се рачуна као задњи дан за предају поднесака). 
Неблаговремене и непотпуне пријаве, као и пријаве поднесене на неодговарајућим обрасцима, неће се разматрати.


ДОСТАВЉЕНО:                                                                                             НАЧЕЛНИК ОПШТИНЕ
1. Телевизија „К3“                                                                                            Милан Миличевић
    Светог Саве 25
    78 430 Прњавор (e-mail: tvkanal3@blic.net)
2. Огласна табла Општинске управе Теслић
3. Web-страница Општине Теслић
4. Одјељење за друштвене дјелатности
5. Досије начелника
6. Архива

